Дет-метал

Дет-метал (англиски: ''death metal'') — поджанр на метал-музиката, создаден во раните осумдесетти од треш-металот. Ова е еден од најагресивните жанрови на металот и најчесто се врти околу теми за смртта и темната страна од животот, иако ова не е секогаш случајот. Структурата на песната е раскажувачка, и не постои еден циклус на повторување, туку песната се развива како цела процесија на теми и мотиви. Дет-металот се одликува со ненадејни промени во темпото, насилни и брутални гитарски рифови, тапани кои се брзи и динамични, и низок вокал кој најчесто се пее во вид на чудовишно врискање, познат во музиката како ''death grunt''.
1 Развој
Дет-металот почнал да се развива во првата половина на осумдесеттите од треш-метал музиката. Околу 1983, почнале да се создаваат првите дет метал бендови, кои ги поставиле темелите на кои подоцна се развил и проширил дет-металот како сопствен жанр. Овие темели биле поставени од Американските бендови Possessed со нивниот албум ''Seven Churches'' и Death со ''Scream Bloody Gore''. Но, многу луѓе ги класифицираат овие бендови како посттреш бидејќи, иако одговарале на дет-метал особините, не создале ништо ново, туку еден вид на поагресивен треш-метал. Но, сепак овие бендови не можат да се отфрлат како неважни, бидејќи тие почнуваат нешто што постепено ќе се одвои од другите жанрови на металот.
Првите ''вистински'' дет-метал бендови се појавиле во 1989 и 1990. Овие бендови ги вклучуваат Terrorizer, Morbid Angel, и доцниот период на Napalm Death, кои споиле елементи од треш-металот и хардкор-панк музиката. Во 1991, Death го издаваат албумот ''Human'', кој содржи чисти докази за модерен дет-метал и така раниот развој на дет-металот е завршен.
2 Поделба и поджанрови
Во деведесеттите, дет-металот почнува да се развива во многу правци. Главна поделба на поджанрови на дет-металот е оваа:
* Мелодичен дет-метал е жанр кој ги спојува агресивноста на дет-металот со мелодиите на традиционалниот хеви метал. Во овој жанр може понекогаш да се најде и чисто пеење, како и акустични гитари. Овој жанр е главно присутен во Скандинавија, особено во Финска и Шведска, каде што се развива Гетебург стилот. Главни носители на мелодичниот дет-метал се Dark Tranquility, Children of Bodom, Amon Amarth, In Flames, Insomnium, At the Gates, Kalmah, Arch Enemy и други слични бендови.
* Брутален дет-метал е вториот поджанр на дет-металот. Овој жанр е екстремен, брутален и агресивен и се одликува со премногу брзи рифови и тапани и пеење ексклузивно во стилот на death grunt. Главни бендови од ова движење се Cannibal Corpse, Disgorge, Devourment и Wormed
* Технички дет-метал е жанр кој се одликува со брзи, комплицирани и темни рифови кои се придружувани од долги и темни врисоци кои тешко се разбираат.Обично во овој жанр се пее за митологија и темната страна,а во некои бендови како Најл (Америка, Калифорниа) се пее за темната страна на Египетската митологија.
Исто така, постојат и многу фузиски жанрови на дет-металот како:
* Блекенд дет-метал, или дет-метал со одлики на блек-металот, најчесто во вокалот или структурата на гитарските рифови. Бендови од овој правец се Emperor и Zyklon.
* Детенрол ги комбинира вокалниот стил на дет-метал со инстриментацијата на хард-рок.
Исто така, дет-метал жанрот често се спојува со одредени под-жанрови од правецот на фолк металот, особено ведик и викиншки метал.
3 Изведувачи и албуми типични за дет-металот
* Arch Enemy «Doomsday Machine»
* Atheist «Elements»
* Bolt Thrower «Those Once Loyal»
* Carcass «Heartwork»
* Children Of Bodom «Follow The Reaper»
* Death «Human»
* Dismember «Indecent And Obscene»
* Entombed «Left Hand Path»
* In Flames «Soundtrack To Your Escape»
* Morbid Angel «Gateways To Annihilation»
* Napalm Death «Harmony Corruption»
* Opeth «Ghost Reveries»
* Paradise Lost «Paradise Lost»
* Therion «Symphony Masses/Ho Drakon Ho Megas»